तीसरी रेलवे लाइन का काम होगा शुरू, रहवासियों को करेंगे शिफ्ट
छोला रेल पटरियों के पास रहने वाले 67 रहवासियों को वाजपेयी नगर में जेएनएनयूआरएम के तहत बनाए गए मकानों में शिफ्ट किया जाएगा। जिला प्रशासन और नगर निगम के बीच इसकी सहमति बन गई है। अब जल्द ही छोला रेल पटरियों के किनारे बनी बस्तियों का विस्थापन कर दिया जाएगा, जिससे तीसरी रेल लाइन का काम शुरू करने में आसानी होगी।
हबीबगंज से बीना के लिए बिछाई जा रही तीसरी रेलवे लाइन के लिए रेलवे ने जिला प्रशासन को पहले चरण में 106 मकानों को हटाने की सूची सौंपी थी। चार माह पहले जिला प्रशासन ने इन लोगों को हटाने की कोशिश की, लेकिन बारिश को लेकर इनको नहीं हटाया जा सका।
जिला प्रशासन इन लोगों को कालापानी स्थित सरकारी जमीन पर शिफ्ट कर रहा था, लेकिन रेलवे विभाग ने यहां बुनियादी सुविधाएं मुहैया कराने से इंकार कर दिया था। इसके बाद जिला प्रशासन ने इन लोगों को हटाने की कार्रवाई रोक दी। अब निशातपुरा स्थित डी-केबिन से भोपाल स्टेशन तक पटरी बिछाने के लिए अतिक्रमण हटाने की प्रक्रिया तेज कर दी गई है। जिला प्रशासन ने यहां के करीब 67 मकानों की सूची बना ली है। इसी तरह ऐशबाग फाटक की 106 झुग्गियों को भी हटाया जाना है।
hin_Deva hin_Deva hin_Deva hin_Deva